পদ্মা নদী
হিমালয়ের গঙ্গোত্রী হিমবাহ থেকে উৎপন্ন গঙ্গা নদীর প্রধান শাখা চাঁপাইনবাবগঞ্জ জেলার শিবগঞ্জ উপজেলায় (মানাকোসা ও দুর্লভপুর ইউনিয়ন) বাংলাদেশে প্রবেশ করে, এখান থেকে নদীটি পদ্মা নাম ধারণ করেছে। গঙ্গার অন্য শাখাটি ভাগীরথী নামে ভারতে হুগলীর দিকে প্রবাহিত হয়। উৎপত্তিস্থল হতে ২২০০ কিলোমিটার দূরে গোয়ালন্দে যমুনা নদীর সাথে মিলিত হয়ে মিলিত প্রবাহ পদ্মা নামে আরো পূর্ব দিকে চাঁদপুর জেলায় মেঘনা নদীর সাথে মিলিত হয়েছে। সবশেষে পদ্মা-মেঘনার মিলিত প্রবাহ মেঘনা নাম ধারণ করে দক্ষিণে বঙ্গোপসাগরের সাথে মিলিত হয়।
ত্রিবেণী
ত্রিবেণী অর্থে তিন নদীর সঙ্গমস্থল বা মিলনবিন্দু। ভারতের উত্তরপ্রদেশের এলাহাবাদে (বা প্রয়াগে) গঙ্গা, যমুনা ও সরস্বতী নদীর মিলনস্থলটি হিন্দু ধর্ম অনুসারীদের তীর্থস্থান হিসাবে পরিচিত। এটিকে ত্রিবেণীসঙ্গম বলা হয়। এই ত্রিবেণী তে সরস্বতী নদী অন্ত সলিলা অবস্থায় যমুনার নিচ দিয়ে বইছে এমনটাই পুরাণ অনুসারী ধারণা। এখানে প্রতি ১২ বছরে একবার করে কুম্ভমেলা অনুষ্ঠিত হয়। এছাড়াও এখানে অনেক ভারতীয় রাজনীতিবিদের দেহভষ্ম ছড়িয়ে দেওয়া হয়। ১৯৪৮ সালে মহাত্মা গান্ধীর দেহভষ্ম এখানেই ছড়িয়ে দেওয়া হয়েছিল।